## Pravilnik o hidrantskoj mreži za gašenje požara

### NN 8/2006 (18.1.2006.), Pravilnik o hidrantskoj mreži za gašenje požara

# MINISTARSTVO UNUTARNJIH POSLOVA

**180**

Na temelju članka 53. stavka 2. Zakona o zaštiti
od požara (»Narodne novine« broj 58/93. i 33/05) ministar unutarnjih poslova, u
suglasnosti s ministrom zaštite okoliša, prostornog uređenja i graditeljstva
donosi

## PRAVILNIK

### O HIDRANTSKOJ MREŽI ZA GAŠENJE POŽARA

I. OPĆE ODREDBE

Članak 1.

Ovim Pravilnikom propisuju se zahtjevi za
hidrantske mreže za gašenje požara i slučajevi u kojima se za zaštitu od požara
obvezatno primjenjuje hidrantska mreža za gašenje požara.

Ako su za hidrantske mreže kojima se štite
pojedini objekti posebnim propisima propisani drugačiji zahtjevi od zahtjeva
propisanih ovim Pravilnikom, primjenjivat će se odredbe tih posebnih propisa.

Članak 2.

Pojedini izrazi u ovom Pravilniku imaju sljedeće
značenje:

– hidrantska mreža za gašenje požara je skup
cjevovoda, uređaja i opreme kojima se voda od sigurnog izvora dovodi do štićenih
prostora i građevina;

– unutarnja hidrantska mreža za gašenje požara
je hidrantska mreža za gašenje požara izvedena u objektu koji se štiti, a
završava bubnjem s namotanim cijevima stalnog presjeka i mlaznicom ili
vatrogasnom cijevi sa spojnicama i mlaznicom;

– vanjska hidrantska mreža za gašenje požara je
hidrantska mreža za gašenje požara izvedena izvan građevine koja se štiti, a
završava nadzemnim ili podzemnim hidrantom;

– suha hidrantska mreža je hidrantska mreža za
gašenje požara koja je suha do daljinski upravljanog zapornog ventila, od kojeg
je stalno ispunjena vodom pod tlakom;

– mokra hidrantska mreža je hidrantska mreža za
gašenje požara koja je stalno ispunjena vodom pod tlakom do zapornog ventila na
svakom hidrantu;

– siguran izvor vode je svaki izvor vode koji u
svakom trenutku osigurava ukupnu količinu vode i protočnu količinu vode za
gašenje požara hidrantskom mrežom bez obzira na uvjete okoline sukladno
odredbama ovog Pravilnika;

– protočna količina vode je količina vode u
jedinici vremena, kojom se hidrantskom mrežom za gašenje požara gasi požar;

– ukupna količina vode je količina vode kojom se
u predviđenom vremenu gašenja hidrantskom mrežom za gašenje požara gasi požar;

– usisna visina je razlika visine osi rotora
crpke i razine vode koja se crpi;

– visoki objekti su zgrade kod kojih je završna
kota poda najviše etaže predviđene za boravak ljudi, od razine okolnog terena
na koji će se obavljati evakuacija veća od 22 m;

– podzemne etaže su etaže čija je razina izlaza
najmanje 1,3 m ispod razine vanjskog terena na mjestu na kojem se nalazi
simetrala izlaza;

– mjesta okupljanja većeg broja ljudi su
prostorije u građevini koje su predviđene za okupljanje više od 50 osoba;

– građevine i prostori namijenjeni trgovini su
mjesta na kojima se izlaže ili prodaje roba kao što su na primjer robne kuće,
trgovački centri (supermarketi), samoposluge, drogerije, trgovine, izložbeni
saloni i sl.;

– garaže su građevine ili dijelovi građevina
namijenjeni parkiranju ili garažiranju motornih vozila pod nadzorom ili bez
nadzora;

– parkirališta su građevine, građevinske
konstrukcije i/ili otvoreni prostori namijenjeni parkiranju motornih vozila;

– specifično požarno opterećenje određuje se
sukladno HRN U. J1. 030., a mogu se koristiti i vrijednosti u tablicama iz procjenskih metoda.

II. OBVEZA UGRADNJE

Članak 3.

Unutarnjom hidrantskom mrežom za gašenje požara
moraju se štititi:

– građevine i prostori za koje je to traženo
posebnim propisima,

– građevine i prostori za koje je to traženo
posebnim uvjetima građenja iz područja zaštite od požara,

– građevine za koje je to zahtijevano prostornim
planom,

– građevine koje svojim značajkama spadaju u I.,
II. ili III. kategoriju ugroženosti od požara sukladno odredbama Pravilnika o
razvrstavanju građevina, građevinskih dijelova i prostora u kategorije
ugroženosti od požara,

– objekti čija je kota poda najviše etaže
namijenjene za boravak ljudi najmanje 9 m iznad najniže kote površine uz
stambeni objekt koja služi kao vatrogasni pristup,

– mjesta okupljanja većeg broja ljudi u
građevinama,

– garaže i parkirališta u građevinama, čija je
površina veća od 100 m2,

– građevine i prostori namijenjeni trgovini čija
je površina veća od 100 m2,

– podzemne etaže površine veće od 100 m2,

– mjesta stalnog zavarivanja koja se nalaze
unutar građevine.

Članak 4.

Vanjskom hidrantskom mrežom za gašenje požara
obvezatno se moraju štititi:

– građevine i prostori za koje je to traženo
posebnim propisima,

– građevine i prostori za koje je to traženo
posebnim uvjetima građenja iz područja zaštite od požara,

– građevine i prostori za koje je to zahtijevano
prostornim planom,

– naseljena mjesta koja imaju izgrađen
vodoopskrbni sustav,

– građevine i prostori koji svojim značajkama
spadaju u I., II. ili III. kategoriju ugroženosti od požara, izuzev prostora sa
zaštićenom i visokokvalitetnom šumom (nacionalni parkovi i sl.)
za koje će se moguća obveza izgradnje hidrantske mreže utvrditi u procjeni
ugroženosti od požara.

Članak 5.

Odredbe članaka 3. i 4. ovoga Pravilnika ne
odnose se na prostore, dijelove građevina ili građevine u kojima bi uporaba
vode mogla izazvati eksploziju, stvaranje zapaljivog plina, požar ili širenje
požara.

Odredbe članka 3. ovoga Pravilnika ne odnose se
na građevine i dijelove građevina koji su izgrađeni kao požarni sektori,
najmanje otpornosti na požar 90 minuta čija ukupna površina tlocrta ne prelazi
100 m2 i u kojima specifično požarno opterećenje ne
prelazi 100 MJ/m2, ako posebnim propisom nije određeno drugačije.

III. SIGURNI IZVORI

Članak 6.

Hidrantska mreža mora imati siguran izvor vode
za napajanje vodom, ako posebnim propisom nije drugačije određeno.

Unutarnja hidrantska mreža za gašenje požara
mora imati siguran izvor vode takvog kapaciteta da omogući opskrbu minimalno
propisanom protočnom količinom vode koja je potrebna za zaštitu požarnog
sektora s najvećim specifičnim požarnim opterećenjem gra­đevine koja se štiti, uz tlak na mlaznici koji nije manji
od tlaka koji je propisan ovim Pravilnikom u trajanju od najmanje 60 minuta.

Vanjska hidrantska mreža za gašenje požara mora
imati siguran izvor vode takvog kapaciteta da omogući opskrbu minimalno
propisanom protočnom količinom vode koja je potrebna za zaštitu požarnog
sektora s najvećim požarnim opterećenjem građevine koja se štiti, uz tlak na
hidrantu koji nije manji od tlaka koji je propisan ovim Pravilnikom u trajanju
od najmanje 120 minuta.

Ukoliko građevina koja se štiti vanjskom
hidrantskom mrežom za gašenje požara i unutarnjom hidrantskom mrežom za gašenje
požara kao siguran izvor vode koristi posebne spremnike vode, njihov volumen
mora biti najmanje jednak zbroju ukupne količine vode za svaku pojedinu
hidrantsku mrežu.

Pojedini tipovi hidrantske mreže ne moraju
raditi istovremeno.

Potrebna količina vode za gašenje hidrantskom
mrežom za gašenje požara mora se osigurati neovisno o drugim potrošačima koji
se napajaju vodom iz istog izvora.

Ukoliko se kao siguran izvor vode iz stavka 2.
ovoga članka koristi iscrpivi spremnik vode, tada količina vode ne smije biti
manja od 1 m3.

Kapacitet sigurnog izvora mora se dokazati
postupkom crpljenja u najnepovoljnijim meteorološkim uvjetima, izuzev u slučaju
kada se kao siguran izvor koristi vodovodna mreža, nepresušna prirodna
akumulacija ili spremnik vode.

Voda koja se koristi iz sigurnog izvora ne smije
sadržavati nečistoće koje bi mogle sprječavati ispravan rad hidrantske mreže za
gašenje požara.

Članak 7.

Ukoliko se kao siguran izvor koriste otvorena
vodocrpilišta ili spremnici kod kojih se pumpa nalazi iznad razine vode usisna
visina mora biti manja od najveće usisne visine pumpe za 30%, prema tehničkoj
uputi proizvođača.

Članak 8.

Ukoliko pumpa za opskrbu hidrantske mreže vodom
nije samousisna ili potopna, kolo rotora pumpe mora
uvijek biti potopljeno vodom tako da pumpa nesmetano počne s radom prilikom
uporabe hidrantske mreže.

IV. HIDRANTSKA MREŽA ZA
GAŠENJE POŽARA

Članak 9.

Hidrantska mreža za gašenje požara u pravilu
mora biti izgrađena kao mokra hidrantska mreža.

Iznimno zbog opasnosti od smrzavanja, posebnosti
tehnološkog procesa ili građevine, hidrantska mreža za gašenje požara ili
njezini pojedini dijelovi mogu po odobrenju tijela nadležnog za zaštitu od
požara biti izgrađeni kao suha hidrantska mreža.

U slučaju iz stavka 2. ovoga članka mora biti
omogućeno automatsko otvaranje zapornog ventila na početku cjevovoda suhe
hidrantske mreže otvaranjem zapornog ventila bilo kojeg hidranta suhe
hidrantske mreže za gašenje požara.

Članak 10.

Prostor oko hidranta mora biti slobodan i
očišćen, kako bi hidrant bio stalno dostupan.

IV. A) Unutarnja hidrantska mreža za gašenje
požara

Članak 11.

U građevini koja se štiti unutarnjom hidrantskom
mrežom za gašenje požara postavljaju se na cjevovod zidni hidranti.

Zidni hidranti moraju biti izvedeni tako da
omoguće sigurno i efikasno rukovanje i uporabu.

Uvjeti iz stavka 2. ovoga članka su zadovoljeni
ukoliko su zidni hidranti i pripadajuća oprema sukladni normi HRN EN 671-1 ili
HRN EN 671-2.

Zidni hidranti izvedeni prema normi HRN EN 671-2
moraju biti smješteni u hidrantske ormariće zajedno s pripadajućom opremom.

Zidni hidranti moraju biti obojeni crvenom bojom
na kojoj se nalazi oznaka iz koje je jasno vidljivo da se u ormariću nalazi
oprema hidrantske mreže za gašenje požara. Smatrat će se da je ovom zahtjevu
udovoljeno ako se ormarić označi simbolom prema normi HRN ISO 6309.

Odredbe stavka 5. ovoga članka ne odnose se na
ormariće s pro­zirnim
pokrovom.

Ukoliko se zidni hidranti i pripadajuća oprema,
izrađeni prema normi HRN EN 671-1 ne nalaze u ormariću, oznaka iz stavka 5.
ovoga članka mora se nalaziti na bubnju.

Članak 12.

Na najnepovoljnijem mjestu svakog požarnog
sektora unutarnja hidrantska mreža za gašenje požara mora imati protočnu
količinu vode najmanje jednaku količini navedenoj u tablici 1. koja je tiskana uz
ovaj Pravilnik i njegov je sastavni dio, a najniži tlak na mlaznici kod
minimalne protočne količine ne smije biti manji od 0,25 Mpa.

Članak 13.

Unutarnja hidrantska mreža za gašenje požara
mora biti izvedena na takav način da se ostvari potpuno prekrivanje prostora
koji se štiti najmanje s jednim mlazom vode s tim da se na dužinu cijevi s
mlaznicom može dodati dužina mlaza od najviše 5 m.

U slučaju da se potrebna protočna količina vode u
požarnom sektoru koji se štiti ostvaruje s dva ili više hidranata potrebno je
da se cjelokupna štićena površina prekrije s onoliko hidranata koliko je
potrebno da se ostvari potrebna protočna količina vode.

Zaštita požarnog sektora koji obuhvaća dva ili više
katova mora se izvesti na takav način da se svaki kat štiti s najmanje jednim
zasebnim hidrantom.

IV. B) Vanjska hidrantska mreža za gašenje
požara

Članak 14.

Na cjevovod vanjske hidrantske mreže za gašenje
požara postav­ljaju se u pravilu nadzemni hidranti, a
samo iznimno u opravdanim slučajevima podzemni hidranti.

Kada je procjenom ugroženosti od požara
predviđeno da vanjska hidrantska mreža služi za neposredno gašenje požara, na
udaljenosti ne većoj od 10 m od svakog hidranta vanjske hidrantske mreže za
gašenje požara mora se nalaziti ormarić s vatrogasnim cijevima potrebne dužine,
mlaznicama i ostalim potrebnim vatrogasnim armaturama (prijelaznice,
razdjelnice) koje će omogućiti efikasno gašenje požara.

Članak 15.

Udaljenost bilo koje vanjske točke građevine ili
neke točke štićenog prostora i najbližeg hidranta ne smije biti veća od 80 m,
niti manja od 5 m.

Članak 16.

Udaljenost između dva susjedna vanjska hidranta
smije iznositi najviše 150 m, ako posebnim propisom nije drugačije određeno.

Iznimno od stavka 1. ovoga članka, u naseljima
sa samostojećim obiteljskim kućama udaljenost između dva susjedna vanjska
hidranta smije iznositi najviše 300 m.

Članak 17.

Nadzemni hidranti moraju biti izvedeni tako da
omoguće sigurno i efikasno rukovanje i uporabu.

Uvjeti iz stavka 1. ovoga članka su zadovoljeni
ukoliko su nadzemni hidranti izvedeni sukladno HRN DIN 3222.

Članak 18.

U vanjskoj hidrantskoj mreži za gašenje požara
statički tlak ne smije biti veći od 1,2 MPa.

Kod vanjske hidrantske mreže za gašenje požara
ne smije doći do propuštanja vode kod ispitnog tlaka od 1,6 MPa,
niti do pucanja kod tlaka od 2,4 MPa.

Članak 19.

Najmanji tlak na izlazu iz bilo kojeg nadzemnog
ili podzemnog hidranta vanjske hidrantske mreže za gašenje požara ne smije biti
manji od 0,25 MPa, kod propisanog protoka vode.

Iznimno od stavka 1. ovoga članka, kada je
procjenom ugroženosti od požara predviđeno da vanjska hidrantska mreža služi za
neposredno gašenje požara, potrebni tlak se određuje proračunom ovisno o visini
objekta i drugim uvjetima, ali također ne smije biti manji od 0,25 MPa pri propisanom protoku vode.

Za zaštitu građevine i/ili prostora vanjskom
hidrantskom mrežom za gašenje požara, potrebno je osigurati najmanje protočnu
količinu vode navedenu u tablici 2. koja je tiskana uz ovaj Pravilnik i njegov
je sastavni dio, pri tlaku iz stavka 1. ovoga članka.

Za zaštitu naseljenih mjesta vanjskom
hidrantskom mrežom za gašenje požara, potrebno je osigurati najmanje protočnu
količinu vode od 600 l/min, pri tlaku iz stavka 1. ovoga članka.

Članak 20.

Mjesto postavljanja podzemnog hidranta mora se
označiti na uočljiv način. Smatrat će se da je ovom zahtjevu udovoljeno ako se
ormarić označi simbolom prema normi HRN DIN 4066.

V. UREĐAJ ZA POVIŠENJE
TLAKA

Članak 21.

Ukoliko hidrantska mreža za gašenje požara nema
minimalni tlak vode kod minimalnog protoka propisan ovim Pravilnikom, mora se
ugraditi uređaj za povišenje tlaka.

Uređaj iz stavka 1. ovoga članka mora imati
pričuvnu crpku, osim u slučaju kada se sastoji od dvije ili više crpki i ima
mogućnost za svakodnevnu automatsku samokontrolu svih crpki.

Ukoliko je uređaj za povišenje tlaka smješten u
građevini koju se štiti hidrantskom mrežom za gašenje požara čiji sastavni dio
je sam uređaj, prostorija u koju je uređaj smješten mora biti izgrađe­na kao zaseban požarni sektor s građevinskim
elementima, koji odjeljuju prostoriju od ostale građevine, otpornim na požar
najmanje onoliko vremena koliko je najkraće predviđeno vrijeme rada hidrantske
mreže.

Ukoliko se pumpa uređaja iz stavka 1. ovoga
članka pogoni elektromotorom, električna instalacija mora biti izvedena na
takav način da ne postoji mogućnost isključenja opskrbe energijom uređaja preko
glavne sklopke već samo preko posebne sklopke u glavnom razvodu niskog napona.
Ova sklopka mora biti posebno označena i osigurana od slučajnog isključenja.

Uređaj za povišenje tlaka mora imati obilazni
cjevovod.

Ako postoji rezervni izvor napajanja onda uređaj
za povišenje tlaka mora imati mogućnost napajanja iz tog izvora.

Ako kabeli za napajanje električnom energijom
uređaja za povišenje tlaka prolaze kroz prostorije koje mogu biti ugrožene
požarom, moraju se zaštititi tako da njihova otpornost prema požaru bude
najmanje jednaka predviđenom vremenu rada hidrantske mreže.

VI. ISPITIVANJE
HIDRANTSKE MREŽE

Članak 22.

Tehničke značajke svih inačica hidrantske mreže
propisane ovim Pravilnikom moraju se provjeravati u vremenu i na način propisan
Pravilnikom o uvjetima za obavljanje ispitivanja stabilnih sustava za dojavu i
gašenje požara.

VII. PRIJELAZNE I
ZAVRŠNE ODREDBE

Članak 23.

Označavanje postojećih hidranata sukladno
odredbama članka 11. i 20. ovoga Pravilnika mora se obaviti u roku od godine
dana od stupanja na snagu ovog Pravilnika.

Članak 24.

Stupanjem na snagu ovog Pravilnika prestaje
važiti Pravilnik o tehničkim normativima za hidrantsku mrežu za gašenje požara
(»Narodne novine« broj 53/91.).

Članak 25.

Ovaj Pravilnik stupa na snagu osmog dana od dana
objave u »Narodnim novinama«.

Broj: 511-01-52-89075-2005.

Zagreb, 10. siječnja 2006.

Ministar

**Ivica Kirin**, v. r.

*Tablica 1.*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Specifično požarno opterećenje u MJ/m2, do | 300 | 400 | 500 | 600 | 700 | 800 | 1000 | 2000 | >2000 |
| Najmanja protočna količina vode kroz mlaznicu/mlaznice l/min | 25 | 30 | 40 | 50 | 60 | 100 | 150 | 300 | 450 |

*Tablica 2.*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Specifično požarno opterećenje u MJ/m2, do | Potrebna količina vode u l/min, ovisno o površini objekta koji se štiti u m2 | | | | | | | |
| do 100 | 101 do 300 | 301 do 500 | 501 do 1000 | 1001 do 3000 | 3001 do 5000 | 5001 do 10000 | više od 10000 |
| 200 | 600 | 600 | 600 | 600 | 600 | 600 | 600 | 900 |
| 500 | 600 | 600 | 600 | 600 | 900 | 1200 | 1200 | 1500 |
| 1000 | 600 | 600 | 600 | 900 | 1200 | 1200 | 1500 | 1800 |
| 2000 | 600 | 600 | 900 | 1200 | 1500 | 1800 | 2100 | \* |
| >2000 | 600 | 900 | 1200 | 1800 | 1800 | 2100 | \* | \* |

\*
– potrebno je proračunati potrebne količine vode za svaki pojedini objekt

Pravilnik, NN 8/2006-180